****

**Crna Gora**

**SKUPŠTINA GLAVNOG GRADA - PODGORICE**

**ODBOR ZA IZBOR I IMENOVANJA**

Broj: 02-016/25 - 1306

Podgorica, 7. oktobar 2025. godine

               Na osnovu člana 14 Odluke o osnivanju Savjeta za saradnju Glavnog grada i nevladinih organizacija  (“Sl. list Crne Gore – opštinski propisi”, broj 31/19) i  člana 11 Odluke o obrazovanju radnih tijela Skupštine Glavnog grada – Podgorice (»Službeni list CG – opštinski propisi», br. 31/19, 50/23 i 23/25), Odbor za izbor i imenovanja Skupštine Glavnog grada – Podgorice, objavljuje –

**J A V N I  P O Z I V**

 **za predlaganje kandidata za tri člana - predstavnika nevladinih organizacija   Savjeta za saradnju Glavnog grada i nevladinih organizacija**

 **1.** Savjet za saradnju Glavnog grada i nevladinih organizacija ( u daljem tekstu:  Savjet), osnovan je Odlukom o osnivanju Savjeta za saradnju Glavnog grada i  nevladinih organizacija, kao savjetodavno i stručno radno tijelo Skupštine Glavnog grada.

 Savjet:

 - daje mišljenje na nacrte propisa, odnosno strateških i drugih akata koji se odnose na rad i razvoj nevladinih organizacija u Glavnom gradu u cilju unapređenja podsticajnog okruženja za djelovanje nevladinih organizacija;

 - daje mišljenja u vezi sa primjenom propisa odnosno, strateških i drugih dokumenata koji se odnose na rad i razvoj nevladinih organizacija u Glavnom gradu;

 - daje inicijative za donošenje novih ili izmjenu i dopunu važećih propisa radi stvaranja boljeg normativnog i institucionalnog okvira za rad nevladinih organizacija;

 - daje mišljenje na odluku o utvrđivanju prioritetnih oblasti u kojima će Glavni grad finansirati projekte nevladinih organizacija u skladu sa posebnom odlukom Skupštine kojom se uređuje finansiranje projekata nevladinih organizacija.

 - razmatra sva pitanja od značaja za rad i djelovanje nevladinih organizacija u Glavnom gradu.

  **2.** Savjet ima predsjednika i šest članova. Tri člana Savjeta su odbornici u Skupštini i tri su predstavnici nevladinih organizacija. Predsjednik Savjeta je predsjednik Skupštine Glavnog grada.

 Član Savjeta, predstavnik nevladinih organizacija, može biti lice sa prebivalištem u Glavnom gradu, koje je osnivač, zaposleno ili volontira u nevladinoj organizaciji, ima iskustvo u oblasti razvoja civilnog društva i saradnje sa javnim sektorom i koga podržavaju najmanje tri nevladine organizacije.

          Član Savjeta, koji je predstavnik nevladinih organizacija, ne može biti:

          - javni funkcioner u smislu odredaba Etičkog kodeksa za izabrane predstavnike i funkcionere u lokalnoj samoupravi Glavnog grada,

 - lokalni službenik i namještenik u upravi Glavnog grada ili Službi Skupštine,

 - funkcioner političke partije (predsjednik partije, član predsjedništva, njihovi zamjenici, član izvršnog i glavnog odbora političke partije).

 **3.** Predlog kandidata, za predstavnika nevladinih organizacija, podnosi nevladina organizacija sa sjedištem u Glavnom gradu:

 - koja obavlja djelatnost u Glavnom gradu;

 - koja je upisana u registar nevladinih organizacija najmanje jednu godinu prije objavljivanja javnog poziva;

          - koja u statutu ima utvrđene djelatnosti i ciljeve u vezi sa pravima i dužnostima Savjeta;

       - čiji članovi organa upravljanja nijesu članovi organa političkih partija, javni funkcioneri u smislu Etičkog kodeksa za izabrane predstavnike i funkcionere u lokalnoj samoupravi Glavnog grada, lokalni službenici, odnosno namještenici i zaposleni u javnim službama čiji je osnivač Glavni grad;

         - koja je u poslednje tri godine realizovala najmanje jedan projekat u vezi sa pravima i dužnostima Savjeta ili učestvovala u najmanje jednoj kampanji ili realizovala najmanje dvije jednokratne akcije.

          **4.** Uz obrazloženi predlog kandidata za člana Savjeta, nevladina organizacija dostavlja:

          - rješenje o upisu u registar nevladinih organizacija;

          - kopiju statuta i akta o osnivanju nevladine organizacije;

     - izjavu lica ovlašćenog za zastupanje nevladine organizacije da članovi organa upravljanja nevladine organizacije nijesu članovi organa političkih partija, javni funkcioneri u smislu Etičkog kodeksa za izabrane predstavnike i funkcionere u lokalnoj samoupravi Glavnog grada, lokalni službenici, odnosno namještenici i zaposleni u javnim službama čiji je osnivač Glavni grad;

          - biografiju kandidata sa podacima o iskustvu u poslovima u vezi sa pravima i dužnostima Savjeta;

          - izjavu kandidata da nije član organa političkih partija, javni funkcioner u smislu Etičkog kodeksa za izabrane predstavnike i funkcionere u lokalnoj samoupravi Glavnog grada, lokalni službenik, odnosno namještenik ili zaposleni u javnim ustanovama ili privrednim društvima čiji je osnivač Glavni grad;

          - saglasnost kandidata sa kandidaturom.

- pisma podrške kandidatu ovjerena od strane drugih nevladinih organizacija;

 - dokaz da je u poslednje tri godine realizovala najmanje jedan projekat u vezi sa pravima i dužnostima Savjeta ili učestvovala u najmanje jednoj kampanji ili realizovala najmanje dvije jednokratne akcije.

 **5.** Rok za podnošenje predloga je 10 dana od dana objavljivanja javnog poziva.

  **6.** Predlog kandidata za člana Savjeta se podnosi Odboru za izbor i imenovanja Skupštine Glavnog grada – Podgorice, ulica Njegoševa 20.

 Odbor za izbor i imenovanja će na internet stranici Glavnog grada objaviti listu predloženih kandidata - predstavnika nevladinih organizacija, u roku od 15 dana od dana isteka roka za podnošenje predloga.

 Lista predloženih kandidata iz prethodnog stava sadrži podatke o ovlašćenim predlagačima i predloženim kandidatima.

 Prednost prilikom imenovanja kandidata koji je predstavnik nevladinih organizacija ima kandidat sa većim brojem pisama podrške drugih nevladinih organizacija, odnosno koji ima veće iskustvo u oblastima iz djelokruga Savjeta.

                   Ovaj javni poziv objaviće se u dnevnom listu "Dan" i na web sajtu Glavnog grada - Podgorica (www.podgorica.me).

                   **NAPOMENA**: Bliže infomacije u vezi sa javnim pozivom mogu se dobiti u Službi Skupštine, tel. 482- 051.

 **PREDSJEDNIICA ODBORA,**

 **Anđela Mićović, s.r.**